Subject: Infopäring: Väljaotsa bussipeatuste postipeatustena rajamine
From: "Kalev Eensaar" <[email-masked]>
To: <[email-masked]>, <[email-masked]>
Cc: "Peep Pukk" <[email-masked]>, "Saku VV kantselei" <[email-masked]>
Date: Wed, 8 Oct 2025 18:22:45 +0300

Tere

Saime Transpordiametilt 07.07.2025 kirjaga nr 7.1-2/25/16343-13 esmased
projekteerimise tingimused, millise tüübi ja lahendusega tuleb
projekteerida „Väljaotsa“ bussipeatused, kui vald peab vajalikuks nendesse
kohtadesse peatused tekitama.

3. oktoobril 2025 on pöördunud Saku Vallavalitsuse poole Uus-Väljaotsa
(71801:006:0820) kinnistu omanik järgneva kirjaga:

„Täname teid selgituste eest seoses „Väljaotsa“ bussipeatuste
kavandamisega ning Transpordiametilt saadud teabe vahendamise eest. On
positiivne, et vald on protsessi ametlikult käivitanud ja kavandanud
peatuste lisamise teehoiukavasse.

Soovime siiski rõhutada, et laste koolitransport ei saa olla viie aasta
teehoiukava investeeringute nimekirjas lihtsalt üks objekt paljude seas.
Koolitransport on igapäevane ja vältimatu kohustus, mitte pikaajaline
arendusprojekt.

Praegu sõltub kolme lapse kooliskäimine täielikult lapsevanemate
transpordist. Olen juba kuus aastat oma lapsi kooli ja koju sõidutanud,
ning kui peatuse rajamine lükkub veel edasi, lõpetaks vanem laps selle aja
jooksul juba põhikooli – ilma et vald oleks suutnud tagada talle kordagi
turvalise juurdepääsu koolitranspordile.

Bussipeatus aitaks vähendada igapäevast autokasutust, oleks kooskõlas Saku
valla rohelise mõtteviisi ja kestliku arengukavaga ning tõstaks piirkonna
elanike turvalisust ja elukvaliteeti. Tegemist oleks lahendusega, mis
teeniks nii kogukonna kui ka valla huve.

Lisaks seab koolitranspordi puudumine lapsevanemad olukorda, kus tuleb
igapäevaselt tööpäeva katkestada või tööülesandeid ümber korraldada
vastavalt laste koolipäeva lõpule. Selline korraldus ei ole jätkusuutlik
ega vastav kohaliku omavalitsuse kohustusele tagada laste kooliskäimise
võimalused.

Vastavalt Eesti Vabariigi haridusseaduse § 7 lõikele 2 punktile 8
alampunktile 1 on koolitranspordi tagamine kohaliku omavalitsuse kohustus.
Õiguskantsler on oma seisukohtades (nt 04.03.2022, 14.04.2023 ja
24.11.2023) selgelt öelnud, et:

*	Koolitee peab olema ohutu, lapse eale vastav ja jõukohane;
*	Omavalitsus peab hindama koolitee ohutust ja tegelikku
kasutatavust (sh nähtavust, valgustust, liiklussagedust) ning vajadusel
kaasama eksperte;
*	Eelarvelised piirangud ei vabasta valda kohustusest tagada
õpilastele kättesaadav koolitransport;
*	Kui püsiv lahendus võtab aega, tuleb rakendada ajutine või
alternatiivne korraldus, mis tagab laste turvalise kooliskäimise.

Palume seetõttu:

1.	Täpsustada, millises ajakavas on plaanis alustada „Väljaotsa“
peatuste projekteerimist ja ehitamist ning kuidas neile on määratud
prioriteetsus valla teehoiukavas;
2.	Hinnata võimalust rakendada ajutine peatus või muu vahepealne
transpordilahendus, et laste koolitransport oleks tagatud juba hiljemalt
2026. aasta õppeaasta alguseks;
3.	Selgitada, millist rahalist suurusjärku pidas Transpordiamet
silmas väljendi all „arvestatav investeering“ ning kuidas see hinnang
seostub konkreetsete Väljaotsa peatuste rajamise kuludega;
4.	Teavitada, kas vald on hinnanud laste koolitee ohutust ja
jõukohasust vastavalt õiguskantsleri juhistele (PS § 14, § 16, § 28, § 37;
LasteKS § 21).

Oleme valmis jätkuvalt koostööks ja vajadusel panustama kogukonna toel.
Bussipeatuse rajamine ei ole pelgalt mugavuse küsimus, vaid puudutab
otseselt laste õigust haridusele ja turvalisusele.

Palume vallalt tagasisidet või arutelu kokkukutsumist hiljemalt 17.
oktoobriks 2025, et saaksime ühiselt leida toimiva ja püsiva lahenduse
koolitranspordi korraldamiseks.

Kui selleks ajaks konkreetset lahendust ei leita, oleme valmis pöörduma
Õiguskantsleri poole, et hinnataks valla tegevuse vastavust seadustele ja
laste õiguste kaitse põhimõtetele.“

Selle kirjaga seoses sooviksime saada Transpordiametilt infot, et kas
Väljaotsa peatust oleks võimalik planeerida siiski „ajutisema“ lahendusena
ehk postipeatusena ja tee serva ootealade rajamisega?

Teatavasti tuleb Uue-Väljaotsa, Välja-Mardi ja Uue-Mardi kinnistutelt Saku
kooli 4-5 last. Sellise hulga laste pärast rajada Saku-Tõdva tee äärde
taskuga bussipeatuse lahendust, ei ole valla teehoiukava prioriteetsusele
ja valla eelarvele vastavalt täislahendusega peatuseid võimalik
lähiaastatel rajada. Teine aspekt on ka nende (täislahendusega ehk tasku
ja ooteplatvormiga bussipeatuste rajamise) otstarbekus, kuna antud
piirkonnas pole 800 raadiuses rohkem elamuid, mistõttu ei pea
Vallavalitsus õigeks prioritiseerida täislahendusega Väljaotsa
bussipeatuste kavandamist ja ehitust.

Palume anda Transpordiameti seisukoht, kas 11240 Tõdva-Hageri tee km
1,40-1,66 vahemikku vasakule ja paremale on võimalik rajada ajutise
iseloomuga postipeatuseid, kus peatused toimivad vaid nõudepeatustena?
Ootame võimalusel Transpordiameti vastust hiljemalt 16. oktoobriks. Palume
vastuskiri saata e-postile: [email-masked]
<mailto:[email-masked]> .

Lugupidamisega

KALEV EENSAAR / teedeinsener

Tel: +372 5340 9995
 <mailto:[email-masked]> [email-masked]
Saku Vallavalitsus
 <http://www.sakuvald.ee/> www.sakuvald.ee